Broj: 711-I-501-M-35/22-02-17

Zagreb, 4. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Davora Vagića, ravnatelja Kliničkog bolničkog centra Sestre milosrdnice, za davanjem mišljenja Povjerenstva**, na 157. sjednici održanoj dana 4. veljače 2022.g. daje sljedeće

**MIŠLJENJE**

1. **Na temelju članka 18. stavka 5. ZSSI-a, obveznik Davor Vagić, ravnatelj Kliničkog bolničkog centra Sestre milosrdnice, može istovremeno uz obnašanje navedene javne dužnosti biti zastupnik u Skupštini Hrvatske liječničke komore, te član Izvršnog odbora Hrvatske liječničke komore, pri čemu za obavljanje poslova zastupnika u Skupštini ne može primati naknadu, osim naknade putnih troškova i drugih troškova za obavljanje funkcije, dok za članstvo u Izvršnom odboru može primiti naknadu.**
2. **Sukladno članku 17. stavku 2. ZSSI-a, obveznik Davor Vagić, može za vrijeme obnašanja javne dužnosti ravnatelja Kliničkog bolničkog centra Sestre milosrdnice obavljati funkciju predsjednika Povjerenstva za bolničku djelatnost Hrvatske liječničke komore i člana Povjerenstva Grada Zagreba Hrvatske liječničke komore te za ove funkcije i članstvo primati naknadu.**

Obrazloženje

Zahtjev za davanjem mišljenja Povjerenstva podnio je obveznik Davor Vagić, ravnatelj Kliničkog bolničkog centra Sestre milosrdnice. U Povjerenstvu zahtjev je zaprimljen 24. siječnja 2022. pod poslovnim brojem 711-U-954-M-35/22-01-1, povodom kojeg se vodi predmet broj M-35/21.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a, stoga je Davor Vagić povodom obnašanja dužnosti ravnatelja Kliničkog bolničkog centra Sestre milosrdnice dužan postupati sukladno odredbama tog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu obveznik navodi da je 21. lipnja 2021. godine izabran za ravnatelja Kliničkog bolničkog centra Sestre milosrdnice te da je do stupanja na snagu ZSSI-a u Hrvatskoj liječničkoj komori (u daljnjem tekstu: HLK) bio zastupnik u Skupštini HLK-a, u mirovanju od 30. lipnja 2019., sukladno Odluci o početku obnašanja zastupničke dužnosti zamjenika zastupnika u Skupštini HLK-a od 25. listopada 2019., te da je član Izvršnog odbora HLK-a, predsjednik Povjerenstva za bolničku djelatnost HLK-a kao i član povjerenstva Grada Zagreba HLK-a.

Obveznik citira odredbu članku 58. stavku 2. Pravilnika o izboru tijela HLK-a od 9. veljače 2019., prema kojoj mandat članova Izvršnog odbora, odnosno predsjednika i zamjenika predsjednika stalnih povjerenstava HLK-a prestaje danom imenovanja istih na neku od dužnosti tijela javne i državne vlasti koje su propisane mjerodavnim zakonom koji regulira sprječavanje sukoba interesa. S tim u vezi naglašava da je njegovo članstvo u Izvršnom odboru HLK-a te obavljanje funkcije predsjednika Povjerenstva za bolničku djelatnost, kao jednog od stalnih povjerenstava, prestalo danom stupanja ZSSI-a na snagu, slijedom čega je ostalo sporno pitanje obavljanje funkcije zastupnika u Skupštini HLK-a, dok je na funkciju člana Povjerenstva Grada Zagreba HLK-a podnio ostavku 30. prosinca 2021.

Nadalje navodi da je Skupština najviše tijelo HLK-a, koju čine zastupnici članova Hrvatske liječničke komore, a prema članku 16. Statuta HLK-a („Narodne novine“, broj 55/18.), Skupština donosi Statut HLK-a, donosi Kodeks medicinske etike i deontologije, donosi Pravilnik o stručnom nadzoru, Pravilnik o disciplinskom postupku, Pravilnik o izboru tijela HLK-a, Pravilnik o arbitraži te druge pravilnike, donosi financijski plan i zaključni račun, bira rizničara te predsjednike stalnih povjerenstava, bira predsjednika i zamjenika predsjednika Skupštine, bira članove Nadzornog odbora, odlučuje o izvješćima svih tijela HLK-a, bira revizorsko društvo ili samostalnog revizora, donosi programe i planove rada tijela, donosi strateške odluke važne za rad odlučuje o visini upisnine i visini članarine, donosi odluku o sjedištu HLK-a, donosi odluke o sklapanju poslova, čija neto vrijednost prelazi iznos od 1.000.000,00 kuna te dr.

Obveznik navodi da kao član Izvrsnog odbora HLK-a nije istovremeno mogao biti i zastupnik u Skupštini HLK-a, zbog čega je mandat zastupnika u Skupštini Hrvatske liječničke komore stavio u mirovanje, a na njegovo mjesto u Skupštini stupio je zamjenik Neven Tučkar, prema Odluci od 25. listopada 2019. Također iznosi da prema članku 29. stavcima 3. i 4. Pravilnika o izboru tijela HLK-a, u slučaju prestanka obnašanja dužnosti koja je nespojiva sa zastupničkim mandatom u Skupštini, zastupnik u Skupštini podnosi zahtjev Središnjem izbornom povjerenstvu za donošenje odluke o prestanku mirovanja zastupničkog mandata i odluke o prestanku zastupničkog mandata zamjenika zastupnika.

Navodi da se sjednice Skupštine HLK-a u pravilu održavaju dva puta godišnje, a za sudjelovanje na sjednici zastupnici ostvaruju pravo na naknadu prema članku 7. stavku 3. Pravilnika o pravima i obvezama u obavljanju dužnosti u HLK-a od 3. prosinca 2019., odnosno u iznosu od 520,00 kn neto.

Obveznik traži mišljenje Povjerenstva može li obavljati funkciju zastupnika u Skupštini HLK-a te, ako je to dopušteno, može li primati naknadu za sudjelovanje na sjednicama Skupštine, ali i naknadu drugih troškova prema općem aktu HLK-a (naknada putnih troškova i drugih troškova za obavljanje funkcije).

Člankom 35. Zakona o liječništvu („Narodne novine“ broj 121/03. i 117/08.) propisano je da se liječnici koji rade na neposrednim poslovima zdravstvene zaštite obvezno udružuju u Hrvatsku liječničku komoru kao samostalnu i neovisnu strukovnu organizaciju sa svojstvom pravne osobe i javnim ovlastima. U okviru svojih djelatnosti Hrvatska liječnička komora predstavlja liječnike u Republici Hrvatskoj i u inozemstvu.

Člankom 2. Statuta HLK-a propisano je da je HLK samostalna, neovisna, staleška i strukovna organizacija liječnika – doktora medicine, koja predstavlja liječnike u Republici Hrvatskoj i u inozemstvu. Komora štiti prava i zastupa interese liječnika, unaprjeđuje liječničku djelatnost te se brine o ugledu liječnika i liječničkog zvanja. Sukladno članku 4. stavku 1. navedenog Statuta, HLK je pravna osoba i sukladno zakonu ima javne ovlasti.

Člankom 7. Statuta HLK-a određeno je da HLK-a ima sljedeće javne ovlasti: vodi Imenik liječnika u Republici Hrvatskoj, daje, obnavlja i oduzima odobrenja za samostalan rad (licence), vodi posebne upisnike za pripravnike, specijalizante te specijaliste i uže specijaliste, vodi upisnik za posebne osposobljenosti liječnika, vodi disciplinski upisnik, obavlja stručni nadzor nad radom liječnika, određuje najnižu cijenu rada privatnih liječnika, odobrava pojedinačne cijene liječničkih usluga privatnih liječnika, provodi postupak priznavanja inozemnih stručnih kvalifikacija, te da obavlja i druge poslove s javnim ovlastima sukladno zakonu.

Člankom 15. Statuta HLK-a propisano je da je Skupština najviše tijelo koju čine zastupnici članova HLK-a, te su člankom 16. propisani poslovi koje Skupština obavlja, dok sukladno članku 20. Statuta HLK-a Izvršni odbor HLK-a čine predsjednik, zamjenik predsjednika, dopredsjednik, rizničar Komore te predsjednici stalnih povjerenstava te u prve dvije godine mandata i bivši predsjednik HLK-a.

Temeljem članka 21. Statuta HLK-a Izvršni odbor osniva stalna povjerenstva, među kojima je i Povjerenstvo za bolničku djelatnost, a sukladno članku 22. izvršava zaključke Skupštine i Vijeća Komore, priprema materijale, informacije, analize i prijedloge za Vijeće i Skupštinu, utvrđuje prijedloge općih akata i provedbene propise, izrađuje i daje mišljenja kod pripreme nacrta propisa iz područja zdravstva, razmatra i donosi odluke o značajnijim zaključcima stalnih povjerenstava te razmatra i donosi odluke o prijedlozima Rizničara Komore, donosi stavove o pojedinim značajnim pitanjima iz djelatnosti Komore te dr.

Sukladno članku 28. Statuta HLK-a, Povjerenstvo za bolničku djelatnost obavlja sljedeće poslove: brine se o kvaliteti, sadržaju i organizaciji bolničke djelatnosti i njezine integracije u cjelokupni sustav zdravstvene zaštite, sudjeluje u pripremi i donošenju standarda, normativa i mjera bolničke djelatnosti, zastupa interese liječnika bolničke djelatnosti pred Hrvatskim zavodom za zdravstveno osiguranje i drugim osiguravajućim zavodima te ministarstvom nadležnim za zdravstvo, sudjeluje u postupku davanja mišljenja o opravdanosti osnivanja, proširenja i promjene djelatnosti pružatelja zdravstvenih usluga u mreži zdravstvene djelatnosti na sekundarnoj i tercijarnoj razini, sudjeluje u davanju mišljenje Komore na prijedloge zakonskih i podzakonskih akata koji utječu na rad liječnika na području sekundarne i tercijarne zdravstvene zaštite, razmatra prijedloge akata na koje Komora, sukladno odredbama zakona koji uređuju zdravstvena područja, daje prethodno mišljenje, priprema prijedlog godišnjeg plana potrebnih specijalizacija i užih specijalizacija koji Komora daje ministru nadležnom za zdravstvo te dr.

Člankom 42. stavkom 1. Statuta HLK-a propisano je da se županijska povjerenstva osnivaju sukladno područnom (regionalnom) teritorijalnom ustroju Republike Hrvatske, kao i Povjerenstvo za Grad Zagreb.

Prema članku 42. stavku 3. Statuta HLK-a, članovima županijskih povjerenstava postaju članovi HLK-a koji su kao kandidati u postupku za izbor zastupnika Skupštine dobili najveći broj glasova u svojoj izbornoj jedinici, a članovi županijskog povjerenstva imenuju za predsjednika županijskog povjerenstva onog člana koji je u toj izbornoj jedinici dobio najveći broj glasova na izborima, dok za zamjenika predsjednika imenuju člana koji je u toj izbornoj jedinici drugi po broju dobivenih glasova.

Prema članku 43. Statuta HLK-a, Povjerenstvo Grada Zagreba obavlja sljedeće poslove: provodi zaključke i odluke tijela Komore, sudjeluje pri planiranju zdravstvene politike za svoje područje u suradnji sa županijskim tijelima odgovornim za zdravstvo, organizira stručna savjetovanja odnosno usavršavanje članova HLK-a koji rade na području pojedinog povjerenstva, u koordinaciji s Povjerenstvom za trajnu medicinsku izobrazbu liječnika, razmatra primjedbe i prijedloge svojih članova i po potrebi ih prosljeđuju Izvršnom odboru HLK-a, predlaže plan potreba za liječnicima u području nadležnosti svog povjerenstva, redovito izvješćuje svoje članove o radu Komore, Izvršnom odboru dostavlja podatke o stanju zdravstva na svome području daje stavove o opravdanosti osnivanja, proširenja ili promjene djelatnosti pružatelja zdravstvenih usluga u mreži na svom području, surađuje s podružnicama Hrvatskog liječničkog zbora, obavlja i druge poslove određene Statutom ili općim aktima HLK-a.

Člankom 2. Pravilnika o izboru tijela HLK-a propisano je da svaki član HLK-a ima pravo glasovati u postupku za tijela HLK-a iz članka 1. Pravilnika (Skupština, Vijeće, Predsjednik, Zamjenik predsjednika, Nadzorni odbor, Izvršni odbor i dr.).

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo u ovome postupku nije razmatralo može li član Komore istovremeno obavljati dvije funkcije u HLK-u, sukladno Statutu i drugim općim aktima HLK-a, (istovremenost članstva u Skupštini i Izvršnom odboru), kao niti je li istim aktima propisano da članovi ne mogu biti članovi pojedinih tijela, ako budu izabrani ili imenovani na neku javnu dužnost, već je razmatralo u zahtjevu navedene okolnosti u kontekstu odredbi ZSSI-a, koje se odnose na dopuštenost članstva u upravnim ili nadzornim tijelima pravnih osoba te drugih radnih i savjetodavnih tijela kao i na zakonsku dopuštenost primitka naknade za ovo članstvo.

Iz odredbi Statuta HLK-a proizlazi da je HLK strukovna organizacija liječnika – doktora medicine, koja predstavlja te štiti prava i zastupa interese liječnika u Republici Hrvatskoj i inozemstvu, ali ima i određene javne ovlasti. Navedene javne ovlasti proizlaze iz posebnosti liječničke struke, i očituju se u davanju odobrenja za rad, određivanje cijena liječničkih usluga i dr., a članstvo je povezano sa specifičnim medicinskim obrazovanjem i stručnim kvalifikacijama.

U tom smislu, iako HLK nije upisana u nadležni registar udruga i formalno ne djeluje kao udruga, uvažavajući da je svrha njezina osnivanja ostvarivanje zajedničkih ciljeva svojih članova na netržišnoj osnovi, Povjerenstvo utvrđuje da se radi o neprofitnoj strukovnoj organizaciji koja u svojem djelovanju ostvaruje obilježja udruge.

Stoga su povodom dijela upita koji se odnosi na članstvo obveznika u tijelima HLK-a, Skupštini i Izvršnom odboru, mjerodavne odredbe članka 14. stavka 5. ZSSI-a, pri čemu Skupština, sukladno ovlastima navedenima u Statutu, ima upravne ovlasti, dok Izvršni odbor ima izvršne ovlasti.

Temeljem istih odredbi kojima je zabranjeno primiti naknadu za rad u upravnom tijelu, Povjerenstvo utvrđuje da obveznik uz obnašanje dužnosti ravnatelja predmetne zdravstvene ustanove može obavljati funkciju zastupnika u Skupštini HLK-a, ali bez prava na naknadu u toj ulozi, osim prava na naknadu putnih i drugih opravdanih troškova, jer bi to bilo suprotno odredbi članka 18. stavka 5. ZSSI-a, ali može obavljati funkciju člana Izvršnog odbora HLK-a i za to primati naknadu.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

U odnosu na obavljanje funkcije predsjednika Povjerenstva za bolničku djelatnost Hrvatske liječničke komore i člana Povjerenstva Grada Zagreba Hrvatske liječničke komore, Povjerenstvo zaključuje da se radi o obavljanju stručnih poslova koja podrazumijevaju specifična znanja medicinske struke u za tu svrhu posebno osnovanim radnim tijelima HLK-a savjetodavnog karaktera (sudjelovanje u postupcima pripreme i donošenja standarda i normativa, sudjelovanje u postupcima davanja mišljenja, razmatranje prijedloga akata), koje na taj način doprinose ukupnom ostvarenju razloga osnivanja HLK-a.

Pretpostavka obavljanja ove funkcije i članstva u navedenim povjerenstvima je članstvo u samoj HLK, kao strukovnoj organizaciji liječnika, a po prirodi stvari radi se o povremenom obavljanju poslova.

Stoga se u ovoj situaciji ne radi o drugoj javnoj dužnosti izvan kruga dužnosti određenih člankom 3. ZSSI-a, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, već o drugim poslovima koje obveznik može obavljati istodobno s obnašanjem ravnatelja Kliničkog bolničkog centra te za to primati naknadu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Davor Vagić, poštom, na adresu iz zahtjeva
2. Objava na internetskoj stranici Povjerenstva
3. Pismohrana